  Виталий Пронин Кызьы чебер но пайдаё пусъёно карлэсь нуналзэ? Сыктывкаръёс тодо. Коми шаерлэн шоркараз котькуд ар ортче «Нюлэс муртъёс» фестиваль. Лӧптыса ик пырай турын бӧмъёслэсь тырем лабиринтэ.КузьыликарГород администрация азьысь карлуд быдэс нунал кузьыликар кадь гужгетӥз. Нырысь ик син шорам йӧтӥз фанералэсь вандылэм пудо уллё: мудрон пӧйшуръёс вӧзы банкаосын краска пуктылӥллям - котькуд адями аслаз мылкыдызъя со-осты буяны быгатӥз. Пӧрмиз пермской пќйшур стильлы укшась авангард. Тужгес ик кизэс нюртылӥзы пичи пиналъёс. Пичиослэн мукетыз яратоно интызы - пачкес пуклёкъёслэсь «домино». Пуосты огез вылэ мукетсэ тыриськод но, нокыӵе лего кулэ ӧвӧл ни. Лӧптыса ик пырай турын бӧмъёслэсь тырем лабиринтэ: быгато-а мон, «городской удмурт», гуртысь минотавръёслэсь ужзэс вормыны. Быгатӥ… Турын бӧмъёс пичиесь гинэ ук, ӝыны метр ӝужда, дыр. Пиналъёс соос пӧлтӥ гызыр! ветло, нюжтӥсько, тубало, усьыло…Палэнынгес, куакъёслэн но турын-куарлэн ышыгазы, пӧртэм площадкаос ужазы. Огаз, «Чечым» передачаын выллем, таза но шаплы кышномурт кыӵе ке воргоронэз коми сиён пӧраны дышетӥз. Котыразы люкаськиллям арлыдо кышноос: пельёссэс сак карыса, кылзо. Мукет сэргын жиетыса но ыргетыса ужа электро бычкы: татын туала «марка» аслыз реклама каре - пислэсь гондырпи вӧлэ. Син азьын пӧрмытӥзы лусьтроез. Шелепъёс адямиос шоры ик пезьдыло - соосызлы нокыӵе но ӧвӧл: воргоронъёс но, нылпиос но мальдэмын. Фестивале ог 50 пала спонсоръёс но нимаз площадкаен сылыны мылкыд карисьёс пыриськиллям. Мудрон пӧйшуръёс вӧзы банкаосын краска пуктылӥллям - котькуд адями аслаз мылкыдызъя со-осты буяны быгатӥз.Кыдёкынгес интыяськем «Арт» журналлэн резиденциез: ын улын кылбур лыдӟо. Вӧзазы ик зэмос вашкала чум сылэ. Азяз - бадӟым черод. Адямиос пыро но соку ик пото, пушказ номыр сыӵе-таӵеез ӧвӧл ук, учог но ӟусъёс гинэ. Чумез огшоры лэсьто: кӧня ке кузь коръёсты, ог-огзы борды пыкъяса, музъеме мертчыто, вылазы пужей куосты сабыло, толалтэ пуш ласянь но. Таӵе пичи юртэз пужей вордӥсьёс сьӧразы нулло, отын улыны быгатэ кык но, куинь но улы (семья). Тае мон тодӥ, ненец пияшен вераськыса. Мынам песятаелэн, пе, улытозяз огпол но мисьтаськемез ӧй вал. Пужей кӧен зыраське но - всё…Чумысь югыт дуннее потӥськод ке, сюлэм туж шумпотэ: ярам, ортчизы пеймыт вакытъёс. Чум сьӧрын кыӵе ке зоопаркын кадь, тонэ пумита зэмос уйпал пужей! Сюръёсыз ӝуйыэн выллем гонэн шобыртэмын, пыдъёсыз вакчиесь, нырыз бадӟым. Жаль потӥз сюро: куазь пӧсь, пиналъёс алякто. Городъёслы экзотика…Огкадь малпаськон Уйпал нюлэслэсь чеберзэ возьматыны но коми адямилэсь пӧйшурась-чорыгась лулзэ усьтыны таос быгатӥллям ик.Уйпал нюлэслэсь чеберзэ возьматыны но коми адямилэсь пӧйшурась-чорыгась лулзэ усьтыны таос быгатӥллям ик. Азьлань мыныса, син шорам йӧтӥзы вуж чорыг калтон вылэ ошылэм туспуктэмъёс. Нюлэскысь фотоадӟытонъёс таӵеесь ик луыны кулэ. Кинлэн потэ калык шудонъёсын тодматскемез, соосты возьмаз тӥр куян, пуӵ зӥръян, ньӧлэн ыбылӥськон но гын сапег куян. Озьы ик пырась-потасьёсты возьмазы пӧртэм азбаръёс: таосыз ӵектӥзы лымшорысь но уйпалась кунокуаосты, гочатӥзы мусурен но сурсвуэн.Но тужгес но яркытэз вал, дыр, «Лямпиада» площадка. Лямпъёс - со паськыт куасъёс, сыӵеосын Идна батыр но ворттылӥз. Озьыен, та радэ люкамын вал нюлэс олимпиадалы тупась спорт шудонъёс. Пера-батыр но солэн тылыё-гоно эшъёсыз дышетӥзы туала пиналъёсыз вашкалаослэн етӥз выросъёссылы. Куасэн сэлфи лэсьтыны но коми луэмдэ пусйыны - «бесценно». Мукет ласянь, шӧтэм адске, куке кыӵе ке 3 аресъем эке кулэм коньыез маялля. Угось татын вань бурдоос но быжоос - таксидермистъёслэн ужъёссы… Эко-тема палэнэ кылиз. Та шекез уг но луы, дыр, валэктыны дауръёс ӵоже пӧйшураса улӥсь калыклы…Карлудлэн шораз ик пуктэмын вал бадӟым сцена. Азяз - калыкен тырмем лапег ӟусъёс. Учкисьёсты шулдыртӥзы пӧртэм фольклор коллективъёс. Данакез - Коми Республикалэн пӧртэм ёросъёсысьтыз. Тырмыт вал палэнысь вуэм куноос но, кылсярысь, Удмуртиысь лыктӥз Дэбес ёросысь «Медло гур» коллектив. сыктывкаръёсты туала модаен но тодматӥм. Кык коллекция вайим: «Сахар» арт-пространствоысь яркыт гужем дэремъёсты, озьы ик саестэмъёсты но дукесъёсты - Татьяна Москвиналэн, Полина Кубисталэн, Вера Кузнецовалэн, Евгения Борисовалэн ужъёссы. Мода возьматӥзы на Сыктывкарысь «Югыд-арт» мастерской но Кудымкарысь «Горт» огазеяськон.Кема вераськыса пуким на ужрадэз радъясьёсын, мар уг тырмы, мае азинтоно фин-угор калыкъёслы. Туала мода, урам сиён - стрит-фуд, ресторан нуналъёс… Комиосын огкадь малпаськиськом шуыса, шӧдӥ. Зэм но, карлэн праздникез - со шашлык сиён но покрышкаос вискытӥ пичи машинаосын ворттылон гинэ ӧвӧл, со мар ке мукет - ас калыкедлэсь аспӧртэмлыксэ возьматон но.Дарали Лели Туспуктэмъёс: vk.com Теги: дуннекотырес  